Γεώργιος Ρωμαίος

Ο Γεώργιος Ρωμαίος του Θεοδώρου (Πάγοι Κέρκυρας, 14 Απριλίου 1934 – Αθήνα, 24 Φεβρουαρίου 2023) ήταν Έλληνας δημοσιογράφος, συγγραφέας και πολιτικός. Διατέλεσε διευθυντής της εφημερίδας «Το Βήμα», γενικός διευθυντής της ΕΡΤ, βουλευτής, ευρωβουλευτής και αντιπρόεδρος του Ευρωπαϊκού Κοινοβουλίου και υπουργός με το ΠΑΣΟΚ.

 Δημοσιογραφική σταδιοδρομία 
Γεννήθηκε στους Πάγους της Κέρκυρας. Σπούδασε οικονομικές επιστήμες στην τότε Ανωτάτη Σχολή Οικονομικών και Εμπορικών Επιστημών (ΑΣΟΕΕ), σήμερα Οικονομικό Πανεπιστήμιο Αθηνών. Αποφοιτώντας ακολούθησε επαγγελματικά τη δημοσιογραφία στην εφημερίδα «Το Βήμα», στην οποία και ανέλαβε, διαδοχικά, συντάκτης Βουλής, πολιτικός συντάκτης, διευθυντής σύνταξης και τελικά διευθυντής, μέχρι το 1981. Ταξίδεψε επανειλημμένα, σε δημοσιογραφικές αποστολές, στην Κύπρο, την Ινδία, την Ταϋλάνδη, το Χονγκ Κονγκ, την Ανατολική Γερμανία, την Σοβιετική Ένωση και τον Λίβανο.

Ο Ρωμαίος έγινε ευρύτερα γνωστός με την υπόθεση δολοφονίας του Γρηγόρη Λαμπράκη όταν τότε ως απεσταλμένος δημοσιογράφος των εφημερίδων «Το Βήμα» και «Τα Νέα» στη Θεσσαλονίκη έκανε πολύ σημαντικές έρευνες που βοήθησαν στην αποκάλυψη του παρακράτους και του Ξενοφώντα Γιοσμά που δρούσαν στη συμπρωτεύουσα.

Κατά τη διάρκεια της δικτατορίας των συνταγματαρχών, το 1971, συνελήφθη και φυλακίστηκε για επτά μήνες (ένα μήνα στο ΕΑΤ-ΕΣΑ και έξι στις φυλακές Κορυδαλλού) για τη συμμετοχή του στο ΠΑΚ του Ανδρέα Παπανδρέου.

Κατά την περίοδο 1976-1978 υπήρξε αντιπρόεδρος της Ένωσης Συντακτών Ημερησίων Εφημερίδων Αθηνών (ΕΣΗΕΑ).

Ήταν έγγαμος με τη Μαρία Χατζοπούλου και μόνιμος κάτοικος Αθήνας. Απεβίωσε στις 24 Φεβρουαρίου 2023.

 Πολιτική σταδιοδρομία  
Μετά τις εκλογές του 1981 και τη νίκη του ΠΑΣΟΚ διορίστηκε από κυβέρνηση Παπανδρέου γενικός διευθυντής της ΕΡΤ, θέση που διατήρησε μέχρι το 1984 όταν εκλέχθηκε ευρωβουλευτής του ΠΑΣΟΚ (επανεκλέχθηκε στις ευρωεκλογές του 1989). Το 1984 ανέλαβε επίσης πρόεδρος της πρώτης Διοικούσας Επιτροπής του Ιονίου Πανεπιστημίου. Την περίοδο 1987-1992 διατέλεσε αντιπρόεδρος του Ευρωπαϊκού Κοινοβουλίου. 

Με την νίκη του ΠΑΣΟΚ στις εκλογές του 1993 διορίστηκε υφυπουργός Εθνικής Οικονομίας (13  Οκτωβρίου 1993 - 4 Μαΐου 1994) και στη συνέχεια αναπληρωτής υπουργός Εθνικής Οικονομίας (4 Μαΐου 1994 - 15 Σεπτεμβρίου 1995). Σύμφωνα με τη Δήμητρα Λιάνη, ο Ανδρέας Παπανδρέου το 1993 είχε προσφέρει τη θέση του  κυβερνητικού εκπροσώπου στον Γιώργο Ρωμαίο, την οποία ο Ρωμαίος αρνήθηκε. Το 1994, στο 3ο Συνέδριο του ΠΑΣΟΚ, εκλέχθηκε μέλος της Κεντρικής Επιτροπής του Κινήματος και στις 15 Σεπτεμβρίου 1995 τοποθετήθηκε αναπληρωτής υπουργός Εξωτερικών ως τον Ιανουάριο του 1996 και την παραίτηση του Ανδρέα Παπανδρέου. Στις εκλογές του 1996 εκλέχθηκε βουλευτής Α΄ Αθηνών και ανέλαβε υπουργός Δημόσιας Τάξης, έως τον Οκτώβριο του 1998. Η θητεία του έληξε λόγω της υπόθεσης Σορίν Ματέι.

Ο Ρωμαίος είχε τιμηθεί με το μετάλλιο της Διεθνούς Οργάνωσης Δημοσιογράφων (στην Πράγα το 1971), καθώς και με το χρυσό μετάλλιο του Ελληνικού Ερυθρού Σταυρού.

 Εργογραφία 





 Παραπομπές 

 Πηγές 
 Who's Who, Αθήνα 1979, σελ. 600
 Γ. Βούλτεψης: Υπόθεση Λαμπράκη, εκδ. Αλκυών, Αθήνα 1998, σελ. 293


 Εξωτερικοί σύνδεσμοι 
 Εκπομπή «Μονόγραμμα», ΝΕΡΙΤ 3/3/2015 

Κατηγορία:Ευρωβουλευτές εκλεγμένοι με το ΠΑΣΟΚ
Κατηγορία:Βουλευτές Α΄ Αθηνών
Κατηγορία:Βουλευτές εκλεγμένοι με το ΠΑΣΟΚ
Κατηγορία:Έλληνες υπουργοί Δημοσίας Τάξεως
Κατηγορία:Έλληνες υφυπουργοί Εθνικής Οικονομίας
Κατηγορία:Έλληνες δημοσιογράφοι του 20ού αιώνα
Κατηγορία:Έλληνες συγγραφείς του 20ού αιώνα
Κατηγορία:Έλληνες αναπληρωτές υπουργοί Εθνικής Οικονομίας
Κατηγορία:Έλληνες αναπληρωτές υπουργοί Εξωτερικών
Κατηγορία:Μέλη του Πανελλήνιου Απελευθερωτικού Κινήματος
Κατηγορία:Ευρωβουλευτές της Ελλάδας εκλεγμένοι την περίοδο 1984-1989